Reaktyvinio judėjimo laboratorija

Reaktyvinio judėjimo laboratorija (angl. Jet Propulsion Laboratory, sutrumpintai JPL) – tai NASA tyrimų centras, įkurtas Pasadenos ir La Kanada Flintridže miestuose, netoli Los Andželo Kalifornijos valstijoje JAV. Vadovaujamas Kalifornijos technologijos instituto, centras rengia ir valdo nepilotuojamas kosmines misijas. Tarp dabartinių RJL projektų yra Cassini-Huygens misija į Saturną, Mars Reconnaissance Orbiter ir Spitzer kosminis teleskopas. Istorija RJL priešistorė siekia trečią dvidešimto amžiaus dešimtmetį, kai Caltech’o profesorius Theodore von Kármán ėmė rengti eksperimentus su raketomis. 1944 m. jis kartu su dar dviem mokslininkais Tsien Hsue-shen ir Jack Parsons įkūrė RJL. Dėl Jack Parsons inicialų sutapimo su anglišku RJL trumpiniu ji kartais juokais būdavo vadinama Jack Parsons laboratorija. Antro pasaulinio karo metu JAV karinių oro pajėgų užsakymu RJL tyrė vokiečių V2 raketas ir dalyvavo kituose kariniuose projektuose. Pagal šiuos tyrimus buvo sukurta Corporal missile. Vėliau šis projektas išsivystė į Sergeant Rocket projektą ir 1958 m. buvo nutrauktas. 1958 m. RJL valdžia buvo perduota NASA ir prasidėjo nepilotuojamų kosminių misijų era. RJL inžinieriai suprojektavo ir pagamino Explorer'ius – pirmuosius JAV dirbtinius palydovus, taip pat parengė nepilotuojamas Ranger ir Surveyor misijas į Mėnulį, kurios paruošė kelią Apollo. Be to, RJL vadovavo tarplanetinių tyrimų Mariner misijoms į Venerą, Marsą ir Merkurijų. Aštuntame dešimtmetyje buvo paleistos tobulesnės už pirmtakes Viking misijos į Marsą bei Voyager – į Jupiterį, Saturną ir toliau. Dešimtame dešimtmetyje buvo realizuota Magellan misija į Venerą, Galileo misija Jupiteriui tyrinėti ir nauja misijų į Marsą serija, tarp kurių ir Mars Pathfinder bei Mars Global Surveyor. Šiuo metu RJL vadovauja Cassini-Huygens misijai, atliekančiai Saturno tyrimus, Stardust misijai, kurios tikslas – surinkti kometų dulkių pavyzdžių. Be šių, RJL misijų sąraše dar yra Spitzer Space Telescope bei trys misijos Marse (Mars Odyssey, Mars Exploration Rover, Mars Reconnaissance Orbiter). Geografinė padėtis Nors beveik visi JAV vyriausybei/NASA priklausantys 72 hektarai, kuriuose įsikūrusi RJL, yra La Kanada Flintridže mieste Kalifornijoje, bet hierarchiškai svarbiausi pastatai stovi Pasadenoje, todėl RJL adresas yra: 4800 Oak Grove Drive, Pasadena, CA 91109. Atvirų durų dienos Laboratorija rengia Atvirų durų dienas kartą per metus vieną gegužės savaitgalį. Visuomenė kviečiama apžiūrėti įrengimų ir susipažinti su RJL kuriamomis technologijomis ir įgyvendinamomis mokslinėmis idėjomis. 2007 m. Atvirų durų dienos vyko gegužės 19-20 d., jų metu buvo pristatytos tokios naujos misijos kaip Dawn Mission ir Juno. Misijos Žemiau pateikiamas svarbesnių misijų, prie kurių prisidėjo RJL, chronologinis sąrašas. Visų misijų sąrašas anglų kalba pateiktas šiame puslapyje. Explorer Ranger Surveyor Mariner Pioneer 3 & 4 Viking Voyager Magellan Galileo Deep Space 1 & 2 Mars Global Surveyor Mars Climate Orbiter Cassini-Huygens Stardust Mars Odyssey Mars Pathfinder Mars Exploration Rover Mission Spitzer Space Telescope Mars Reconnaissance Orbiter RJL vadovų sąrašas Dr. Theodore von Kármán, 1938–1944 Dr. Frank Malina, 1944–1946 Dr. Louis Dunn, 1946 – 1954 m. spalio 1 d. Dr. William Hayward Pickering, 1954 m. spalio 1 d. – 1976 m. kovo 31 d. Dr. Bruce C. Murray, 1976 m. balandžio 1 d. – 1982 m. birželio 30 d. Dr. Lew Allen, Jr., 1982 m. liepos 22 d. – 1990 m. gruodžio 31 d. Edward C. Stone, 1991 m. sausio 1 d. – 2001 m. balandžio 30 d. Dr. Charles Elachi, 2001 m. gegužės 1 d. – 2016 m. birželio 30 d. Michael M. Watkins, 2016 m. liepos 1 d. – 2021 m. rugpjūčio 20 d. Larry D. James, 2021 m. rugpjūčio 21 d. – dabar Laurie Leshin, nuo 2022 m. gegužės 16 d. Išnašos Nuorodos Oficialus RJL puslapis